b"\n_START_ARTICLE_\nTorajyv\xc3\xa4\n_START_SECTION_\nHistoria\n_START_PARAGRAPH_\nTorajyv\xc3\xa4epidemioita on esiintynyt usein historiassa. Varma torajyv\xc3\xa4n aikaansaama epidemia havaittiin Ranskassa vuonna 591. Ranskalainen Gaston Gu\xc3\xa9rin perusti vuonna 1089 St. Didier de la Mothe'ssa j\xc3\xa4rjest\xc3\xb6n Antoniitat torajyvien aiheuttaman taudin parantamiseksi. Kuuluisissa 1600-luvulla Yhdysvaltojen Massachusettsissa tapahtuneissa Salemin noitaoikeudenk\xc3\xa4ynneiss\xc3\xa4 \xe2\x80\x9dnoidutuksi tulleet\xe2\x80\x9d olivat er\xc3\xa4\xc3\xa4n teorian mukaan sy\xc3\xb6neet ruokaviljaan levinnytt\xc3\xa4 torajyv\xc3\xa4\xc3\xa4. Vastaavia tapahtumia \xe2\x80\x93 tahallisia ja tahattomia \xe2\x80\x93 ep\xc3\xa4ill\xc3\xa4\xc3\xa4n historiassa olleen enemm\xc3\xa4nkin. Arvellaan my\xc3\xb6s, ett\xc3\xa4 torajyv\xc3\xa4 auttoi ruton levi\xc3\xa4misess\xc3\xa4 heikent\xc3\xa4m\xc3\xa4ll\xc3\xa4 vastustuskyky\xc3\xa4. T\xc3\xa4t\xc3\xa4 tukee taudin tehostunut levi\xc3\xa4minen alueilla, joissa p\xc3\xa4\xc3\xa4asiallinen ruokavilja oli ruis. Ruotsissa torajyv\xc3\xa4 aiheutti ongelmia 1740-luvulta ja Suomessa 1840-luvulta l\xc3\xa4htien. Pahimmat torajyv\xc3\xa4epidemiat Suomessa olivat vuodet 1840\xe2\x80\x931842 ja 1862\xe2\x80\x931864. T\xc3\xa4ll\xc3\xb6in kuoli vuosittain noin tuhat ihmist\xc3\xa4 tautiin._NEWLINE_Suomen ensimm\xc3\xa4isen l\xc3\xa4\xc3\xa4keainetehtaan Leiraksen l\xc3\xa4\xc3\xa4keainetehtaan tuotantoon kuului my\xc3\xb6s torajyv\xc3\xa4alkaloidien erist\xc3\xa4minen sopimusviljelyksill\xc3\xa4 tuotetuista torajyvist\xc3\xa4.\n_START_SECTION_\nTunnistaminen\n_START_PARAGRAPH_\nKun torajyv\xc3\xa4 on saavuttanut p\xc3\xb6lytt\xc3\xa4v\xc3\xa4n kukinnon, se lis\xc3\xa4\xc3\xa4 kasvin mesikasteen erityst\xc3\xa4. Mesikaste puolestaan houkuttaa hy\xc3\xb6nteisi\xc3\xa4 ja tehostaa torajyv\xc3\xa4n levi\xc3\xa4mist\xc3\xa4. My\xc3\xb6hemm\xc3\xa4ss\xc3\xa4 vaiheessa sienirihma kehittyy jyv\xc3\xa4n paikalle mustaksi pahkaksi, joka on olennaisesti viljan muita siemeni\xc3\xa4 pidempi. T\xc3\xa4t\xc3\xa4 pahkaa kutsutaan torajyv\xc3\xa4ksi, ja se on kyseisen sienen tapa talvehtia.\n_START_SECTION_\nLevi\xc3\xa4minen\n_START_PARAGRAPH_\nTorajyv\xc3\xa4 levi\xc3\xa4\xc3\xa4 joko kylv\xc3\xb6siemenen mukana, tai rihmastopahkojen tuottamat iti\xc3\xb6t levi\xc3\xa4v\xc3\xa4t hy\xc3\xb6nteisten ja tuulen mukana p\xc3\xb6lytt\xc3\xa4viin kukintoihin. Sienipahkat voivat s\xc3\xa4ily\xc3\xa4 maassa jopa viisi vuotta.\n_START_SECTION_\nVaikutukset\n_START_PARAGRAPH_\nTorajyv\xc3\xa4 sis\xc3\xa4lt\xc3\xa4\xc3\xa4 ergotamiinia, ergotoksiinia ja ergonoviinia, jotka supistavat verisuonia. T\xc3\xa4m\xc3\xa4n vuoksi sit\xc3\xa4 on k\xc3\xa4ytetty hoitona p\xc3\xa4\xc3\xa4ns\xc3\xa4rkyyn. Samalla seuraa pahoinvointia ja palelemista. Pistely ja suonenvedot sek\xc3\xa4 mielenh\xc3\xa4iri\xc3\xb6t ja tajuttomuus ovat my\xc3\xb6s mahdollisia. Ergotamiinista voidaan valmistaa LSD:t\xc3\xa4._NEWLINE_Liika-annoksena torajyvist\xc3\xa4 seuraa myrkytystila. Lievemmiss\xc3\xa4 tapauksissa yliannostuksesta seuraa kouristuksia, pakkoliikkeit\xc3\xa4, hallusinaatioita ja tuskia. Vakavammassa myrkytyksess\xc3\xa4 torajyv\xc3\xa4 voi aiheuttaa kuoliota, jolloin yliannoksen uhri saattaa menett\xc3\xa4\xc3\xa4 ruumiin \xc3\xa4\xc3\xa4riosia kuten varpaita tai korvanlehti\xc3\xa4 tai pahimmillaan j\xc3\xa4seni\xc3\xa4. Jos kuoleentuneita osia ei poisteta, myrkytys saattaa levit\xc3\xa4. Vakavan myrkytystilan taudista k\xc3\xa4ytettiin ennen nime\xc3\xa4 Pyh\xc3\xa4n Antoniuksen tuli._NEWLINE_Pidempiaikainen lievempi altistus sai lapsissa aikaan henkist\xc3\xa4 j\xc3\xa4lkeenj\xc3\xa4\xc3\xa4neisyytt\xc3\xa4 ja kaikissa heikentynytt\xc3\xa4 vastustuskyky\xc3\xa4. T\xc3\xa4t\xc3\xa4 tautia kutsuttiin ergotismiksi.\n_START_SECTION_\nTorjunta\n_START_PARAGRAPH_\nTorajyv\xc3\xa4\xc3\xa4 vastaan ei ole kemiallista torjuntakeinoa. Paras tapa ehk\xc3\xa4ist\xc3\xa4 torajyv\xc3\xa4\xc3\xa4 on kasvinvuorotus ja puhtaan kylv\xc3\xb6siemenen k\xc3\xa4ytt\xc3\xb6. Pellon pientareen niitto v\xc3\xa4hent\xc3\xa4\xc3\xa4 tautiriski\xc3\xa4. Sertifioidussa siemeness\xc3\xa4 torajyv\xc3\xa4n palasia on maksimissaan kuusi kappaletta kilossa. Rehuk\xc3\xa4yt\xc3\xb6ss\xc3\xa4 vaatimukset ovat tiukemmat; siin\xc3\xa4 sallitaan maksimissaan kolme torajyv\xc3\xa4n kappaletta kilossa."